เจ้ามือมาแล้ว
หุ้นตัวเล็ก แต่ราคาวิ่งสนั่นทุ่งกลับมาอีกแล้ว
7 ก.ย. 2560

หุ้นตัวเล็ก แต่ราคาวิ่งสนั่นทุ่งกลับมาอีกแล้ว
ล่าสุด เมื่อวานนี้ราคาหุ้น ZIGA หรือ บริษัท ซิก้า อินโนเวชั่น จำกัด (มหาชน) ถูกดันขึ้นไปสูงสุด (ของวัน) 7.75 บาท เปลี่ยนแปลงจากวันก่อนหน้า +23.01%
หลังจากนั้นราคาก็ร่วงลง
แล้วมาปิดตลาด 6.80 บาท เพิ่มขึ้น 0.50 บาท เปลี่ยนแปลง +7.94%
ที่น่าสนใจคือ แรงซื้อเข้ามาค่อนข้างมากในช่วง 7.30 บาท, 7.50 บาท และ 7.70 บาท
วานนี้ รอบนี้ไม่รู้ว่าใครอยู่บนดอย หรือออกไม่ทันกันบ้าง
ลุกช้าก็ต้องจ่ายรอบวงกันล่ะ!!
คำถามที่ตามมาว่า ราคาหุ้นพุ่งขึ้นมา หรือเหวี่ยงค่อนข้างมากในช่วง 1 วัน มี “เจ้ามือ” เข้ามาเกี่ยวข้องหรือไม่
เท่าที่ตรวจเช็คดู ทราบมาแบบนี้
วันก่อนหน้านี้ มีกลุ่มนักลงทุน นามสกุลดัง เข้าไปพบผู้บริหาร เพื่อรับฟังข้อมูลของบริษัท
ส่วนรายละเอียดไม่ทราบจริงๆ ว่ามีการให้ข้อมูลอะไรกันบ้าง
แต่หลังจากวันนั้นราคาหุ้นก็วิ่งเป็นจรวดอย่างที่เห็น
จริงๆ แล้วหุ้น ZIGA ถือว่าพื้นฐานดีอยู่ในตัวอยู่แล้ว หนี้สินแทบไม่มีเลย D/E ต่ำมากๆ
เงินที่ได้จากการระดมทุนก็เอาไปสร้างโรงงานใหม่ เพื่อเพิ่มกำลังการผลิต เริ่มตอกเสาเข็มไตรมาส 4 ปีนี้ และส่วนที่เหลือใช้เป็นทุนหมุนเวียน
ธุรกิจที่ทำอยู่มีคู่แข่งขันน้อยรายมาก หรือแทบไม่มีเลย
วันแรกของการเข้าเทรด ราคาหุ้นวิ่งไม่แรงนัก
อาจด้วยเพราะภาวะตลาดไม่ดี และมีหุ้นที่ไม่ได้ติดไซเลนต์ พีเรียด อยู่จำนวนหนึ่ง
แต่ก็ได้รับการยืนยันว่า ไม่มีการสาดหุ้นก้อนนี้ออกมาแน่นอน
ราคาเป้าหมายของโบรกฯ เท่าที่เข้าไปดู พบว่า อยู่ระหว่าง 6.90–8.20 บาท
ตัวเลขนี้เป็นราคาของปี 2018 นะ
ส่วน P/E ของ ZIGA ล่าสุด หากคำนวณจากราคาปิดเมื่อวานนี้ ขึ้นมาอยู่ที่ 20.27 เท่า ยังถือว่ารับได้ ไม่แพง
เห็นนักวิเคราะห์ดีดลูกคิดคาดไว้ด้วยว่า ไตรมาส 3 กำไรงดงามจากความต้องการเหล็ก Pre-Zinc ที่มีแนวโน้มขยายตัวดี หลังราคาเหล็กในประเทศเพิ่มสูงขึ้น
และยังมีคำสั่งซื้อจากลูกค้าที่เลื่อนมาจากช่วงไตรมาส 2/60
ส่วนกำไรสุทธิปีนี้ นั่งปูเสื่อรอรับ 291.2 ล้านบาท เพิ่มขึ้น 28.8% และคาดโตต่ออีก เฉลี่ยปีละ 20.5% ในปี 2061-2062 จากแผนลงทุนโครงสร้างพื้นฐานภาครัฐ
นั่งนับเงินจากกำไรกันแทบไม่ทัน
หุ้นอีกตัวที่เหวี่ยงอย่างมาก คือ III หรือ บริษัท ทริพเพิล ไอ โลจิสติกส์ จำกัด (มหาชน)
วันแรกของการซื้อขาย ราคาเปิดค่อนข้างต่ำ (7.10 บาท) แต่ปิดสูง (7.55 บาท) วันนั้นก็มองแล้วว่า โอกาสที่วันจันทร์ราคาจะวิ่งไปต่อมีอยู่สูงมาก
แต่ก็ไม่ได้คิดว่า จะขึ้นมาถึงซิลลิ่งได้
แถมวันถัดมา ก็ยังขยับขึ้นต่อเนื่อง
และเลยมาจนถึงวานนี้ที่พุ่งขึ้นไปสูงสุด 11.10 บาท ก่อนจะมีแรงขายออกมา และราคาลงมาปิดแบบเสมอตัว คือ 10.10 บาท
เข้าใจว่าราคาที่ปรับลง เพราะหุ้นมีโอกาสติด Cash Balance ในสัปดาห์หน้า
เพรามูลค่าการซื้อขายตั้งแต่วันศุกร์ที่ 1 ก.ย. มาถึงวานนี้ (6 ก.ย.) รวม 4 วันทำการ เฉลี่ยซื้อขายต่อวันกว่า 2,340 ล้านบาท และ P/E อยู่ที่ 49 เท่า
สำหรับรายใหญ่ที่เข้ามาซื้อขายข่าวว่าเป็นก๊วนคุณหมอ
และยังมีเจ๊คนสวย ที่ได้หุ้นไอพีโอมา และเข้ามาเก็บเพิ่มหลังการเข้าเทรด
กลุ่มนี้ ก็ถูกตั้งข้อสงสัยอีกด้วยว่า จะเป็นกลุ่มเดียวกับที่เข้าไปซื้อขายหุ้น ASIAN หรือ บริษัท ห้องเย็นเอเชี่ยน ซีฟู้ด จำกัด (มหาชน) ที่ราคาหุ้นวิ่งชนซิลลิ่ง สนั่นทุ่งก่อนหน้านี้
ดูเหมือนเจ้ามือเริ่มกลับเคลื่อนไหวคึกคักกันอีกแล้ว
 
ธนะชัย ณ นคร